La Unió de Federacions Esportives Catalanes (UFEC) i les federacions esportives, amb el finançament de la Secretaria General de l'Esport i de l'Activitat Física, posen en marxa l'Esport Virtual Camp perquè cap nen es quedi sense fer esport aquest estiu, i obre les inscripcions aquest dijous 25 de juny.
Es tracta d'un espai virtual gratuït amb una innovadora proposta per practicar esport a casa i amb sessions en directe amb esportistes i influencers coneguts, entre els quals destaquen Pierre Oriola (jugador de bàsquet), Pau Russo (futbol) i Blon (raper).
Les federacions esportives catalanes, conscients del seu compromís social amb la pràctica de l'esport, i de la delicada situació econòmica i social que estem vivint a causa del coronavirus, ofereix a tots els nens i nenes de Catalunya, i de forma gratuïta, un campus esportiu virtual.
Des de casa, tindran accés a un esport diferent cada dia, i a tota una sèrie continguts per gaudir com jocs, manualitats, activitats creatives i connexions en directe amb esportistes i influencers on els nens i nenes podran fer les preguntes que desitgin als seus ídols.
El campus tindrà una graella d'activitats amb quatre hores de contingut en català personalitat en funció de dues franges d'edat: de 6 a 9 i de 10 a 14 anys.
La plataforma serà un suport pels pares i mares que hagin de treballar, i també pels avis.
Serà un entorn digital segur d'entreteniment i formació, i amb control parental amb la possibilitat de fer socialització i amics.
L'Esport Virtual Camp començarà a funcionar el pròxim 6 de juliol i estarà actiu durant 4 setmanes.
Tot el programa del Virtual Camp estarà analitzat, estudiat i validat per un grup de pedagogs especialitzats en edats infantils.
"Som conscients de la nostra funció social.
L'esport és un vehicle de cohesió i benestar per a tothom", explica Gerard Esteva, president de la UFEC sobre la iniciativa.
"La pandèmia de la Covid-19 ha deixat tocada l'economia de moltes famílies catalanes, i alguns del danys seran irreparables, per això no volem que cap nen es quedi sense fer esport aquest estiu", ha reblat.
Les activitats de lleure esportiu que s'organitzen a l'estiu per a nens i nenes compten amb una llarga tradició a Catalunya i, tal com destaca Gerard Figueras, secretari general de l'Esport i de l'Activitat física, "contribueixen de forma notable al creixement integral d'infants i adolescents, a la seva formació en valors, a la promoció dels hàbits saludables, així com a la creació d'una societat més activa, responsable i compromesa".
A més, enguany aquestes activitats són "més necessàries que mai" després de gairebé tres mesos de confinament.
"La mainada ha patit de manera especial els efectes de la pandèmia i ara cal oferir-los opcions de lleure esportiu variades i de qualitat com l'Esport Virtual Camp", ha afegit Figueras.
Un campus que compta amb el suport de la Secretaria General de l'Esport i l'Activitat Física i que, malgrat no ser presencial, permet als més petits adquirir "competències complementàries a les de l'educació formal i integrar un ampli ventall de valors gràcies a la pràctica de l'esport i l'activitat física", ha reblat.
Les inscripcions es podran començar a formalitzar a partir d'avui, dijous 25 de juny, i restaran obertes durant tot el mes de juliol.
Per poder fer-les, s'ha habilitat el següent enllaç: www.esportvirtualcamp.cat.
Les inscripcions s'obren aquest dijous 25 i estan obertes a tots els nens i nenes d'arreu